**Éves beszámoló – 2021**

**Szeverényi János országos evangelizációs és missziói lelkész**

**Keressük, gondozzuk, erősítsük egymást!**

**Isten igéjén kívül, amely „kőszálként megáll”, szinte minden megváltozott az utóbbi két évben. Egyházunkban is. Az elvilágiasodás, a népegyház lebomlása, a Nyugatról beáradó Biblia- és egyházellenesség eddig is megpróbálta gyülekezeteinket. A hosszan tartó világjárvány még inkább szétzilálta a közösségek egy részét, annak ellenére, hogy pozitív tapasztalataink, élményeink is voltak közben.**
**Amitől többen tartottak, bekövetkezett.** Sok helyen kevesebben járnak a gyülekezeti alkalmakra. Egyszerűbb, biztonságosabb otthon fotelből, kávé mellett nézni az online közvetítést vagy más felekezet istentiszteleteit.
Mit tehetünk, hogyan viszonyuljunk ehhez a helyzethez? Ne morogjunk! Gyakran elkövetik a leghűségesebbek (lelkészek, gyülekezeti tagok) azt a hibát, hogy kritizálják, elítélik az elmaradókat vagy ritkán megjelenőket. A mai szabad világban semmiképpen sem vezet eredményre az ítélkező stílus. A járvány átmeneti időszakokban enyhült, de nem szűnt meg. Meg kell érteni azokat, akik nem mernek kockáztatni. Nem szabad lemondani róluk.
A próbás idő még inkább arra inspirálhat minket, hogy hitéletünk megerősödjön, hogy egyre inkább közelítsük a jézusi tanítást, látást, gyakorlatot. Nem könnyű éveken át egy gyülekezetben mindig élő, eleven, Istentől jövő igét kapni, hirdetni. Különleges ajándék a friss „manna”, táplálék, ige. „Bizony, koldusok vagyunk.” (Luther) Sokszor átéltem én is azt, hogy a közhelyeken, bejáratot biblikus mondatokon, másoktól átvett gondolatokon kívül semmi nem jutott eszembe. Ilyenkor kétségbeesésében megbánja az ember, hogy lelkész lett. Sokkal egyszerűbb volt nekem is fotós koromban előállítani egy fényképet, de az igét, az élő, eleven, teremtő szót nem tudom „előállítani”. Azt csak kapni lehet. Isten igéje teremt életet, gyülekezetet. Térdre, Testvér! Csak a nyitott, üres szívbe, tenyérbe adhatja az Úr az ajándékait.

**Mit tehetünk még a mai helyzetben?** A tavaszi, melegebb időben többet tudunk majd látogatni, beszélgetni utcán, teraszon, udvaron. Tudatosan, módszeresen telefonáljunk. Ma már a képpel-hanggal való kapcsolat sokat segít. Írjunk listát, imádkozzunk, gondolkodjunk és keressük a távoliakat. Ne egyszerűen „hívogassunk”, hanem szívből, őszintén, szeretettel beszélgessünk. A templomokba kevesebben járnak, de a lelki segítésre, támogatásra megnőtt az igény. Sokan félnek, féltik magukat, szeretteiket, mások poszt-Covid-szindrómában, betegségekben szenvednek, vagy a gyász terhe szakadt a családra. Ezen a téren mutatkozik talán a legnagyobb szükség.
Mindez összefüggésben van korunk sok más nyugtalanító, fenyegető jelenségével: éghajlatváltozás, a kontroll nélküli népvándorlás, az agresszivitás terjedése, az évezredes erkölcsi normáktól való eltérés. A médiából áradó, sok esetben manipulatív információözön csak növeli a bizonytalanságot. Az egyháznak, lelkészeknek és hívő, elkötelezett gyülekezeti tagoknak van ezen a téren feladatuk. Nem kell eljátszani a mindentudó szerepét. Károgni, huhogni, ijesztgetni sem szabad, de hiteles forrásokból tájékozódni lehet. Joggal várják, igénylik az egyház bölcs, higgadt, igéhez ragaszkodó útmutatását. Legyen élő az egyéni és közösségi imaélet. Kérjünk élő igét. Keressük, gondozzuk, erősítsük egymást, szervezzünk családsegítő szolgálatot.

**2022 a politikai választások éve is.** Közösségeink tagjait is érinti ez túlhiszterizált terület. Véleményem szerint tilos beengedni a gyülekezetbe a méltatlan indulatokat, a direkt pártpolitikai harcokat, vitákat. A lelkészeknek, presbitereknek, gyülekezeti tagoknak önmérsékletre van szükségük. Egyházunkban érzékelhetők a különböző irányzatok hatásai. Több évtizedes szolgálat, egyházi tapasztalat után úgy látom, hogy a mi dolgunk, küldetésünk az ige hirdetése, a lelkigondozás, a közösség szervezése. Mindenki felé. Jogunk van a különbözőségre, nem is kell feltétlenül titkolni meggyőződésünket, de ez nem terhelheti le családi, gyülekezeti, társadalmi kapcsolatainkat. **A legjobb választás Jézus neve mellé tenni az ikszet, idén is.**

(Evangélikus Élet 2022. január 31. Küldetés rovat.)

+++++++++++++++++++++++++++++++++++++++++++++++++++++++++++++++++++

**A missziói lelkész fontosabb szolgálatai és más események 2021-ben**

Naponta áhítat, vasárnaponként videós igehirdetés az interneten (Facebook, Youtube).

Protestáns cigánymissziós nap Debrecenben (1500 fő)

Aliansz Teológiai Műhely, „Keresztyén identitás -2021”

Média: Bonum TV, Pesti TV, Karc FM,

Publikációk: EvÉlet, Lekipásztor, Harangszó (Erdély), Erős vár (USA), Felvidéki református újság

Bevezetés a cigánymisszióba – EHE hallgatóinak

Igehirdetés, előadás ökumenikus lelkészkörben, Bényén

Missziói konzultáció

Nyáron két esketés

A budapest cigányközösséggel aktív kapcsolat, megbeszélések, missziós jellegű kert partik, lelkigondozás.

Felvidéki misszió – online értekezlet

Előadás pünkösdi lelkészek konferenciáján (Érd)

Indián roma hajléktalan rendszeres gondozása, segítése.

Igehirdetés Őrimagyarósdon

Igehirdetés katolikus imaesten

METT értekezlet Budapesten

Országos evangelizáció a Deák téri templomban (több száz fő + élő közvetítés)

Bizottsági értekezletek, ülések, közgyűlések: Missziói bizottság, MEÖT, Evangéliumi Aliansz, EBBE

Bibliaórák, igehirdetések (online) - Rákospalota, Tengelic, Szentendre, Békéscsbai KIE

Beszámoló, megbeszélés püspöki tanácsban

Budapesti cigánycsaládokkal online együttlét

Jelentős számú lelkigondozói beszélgetés egész évben

Az elmúlt évben is elmaradt több programunk a járvány miatt.

A **missziói konzultációt és az országos evangelizációt megtartottuk.**

+++++++++++++++++++++++++++++++++++++++++++++++++++++++++++++++++++

**Missziói pályázat 2021.**

Az évenkénti **missziói pályázattal segítjük gyülekezeteinket.**

**54** pályázat érkezett. Ez még mindig jóval kevesebb, mint a pandemia előtti években, de tízzel több, mint 2020-ban.

Megpályázható összeg: **50-200.000 Ft**

Pályázati keret: **11.800 000 Ft**

Igényelt és odaítélt összeg: **8.195.800 Ft**

Visszautalt, fel nem használt összeg: \***203.265 Ft**

Maradvány: 3.604.200 Ft + 203.265 Ft visszautalt = **3.807.465 Ft**

2022-re halasztott elszámolás: \*\*384.378 Ft

\*A kifizetés június hónapban megtörtént. A programok, kiadványok nagy része megvalósult.

Dombóváron nem valósult meg a program, visszautalják az elnyert 200 ezer forintot.

Vecsés a fel nem használt 3.265 Ft-t utalja vissza.

\*\*2022-re halasztotta a tervezett programot Csákvár (150.000 Ft) és Tokaj (200.000 Ft).

Keneshőgyész (28.438 Ft) és Nyáregyháza (5.940 Ft) pedig a fennmaradó összeggel, amit 2021-ben nem használtak fel, 2022-ben fog elszámolni.

A 2022. márciusi Híd magazinban közzéteszünk egy kedvcsináló összefoglalót arról, hogy milyen

programok valósultak meg a gyülekezetekben a Missziói Pályázat támogatásával. Ezzel is szeretnénk

felhívni a figyelmet erre a lehetőségre, és biztatjuk a gyülekezet vezetőit, hogy minél többen pályázzanak hangsúlyosan evangelizációs és missziói tartalmat hordozó ötletekkel.

+++++++++++++++++++++++++++++++++++++++++++++++++++++++++++++++++++

**Munkaágak**

Segítjük a **missziói munkaágakat** személyes kapcsolattartással, együttműködéssel, szolgálatokkal, Híd magazinnal: női-, férfi-, cigány-, börtön-, zsidó-, alkohol-betegmentő-, repülőtéri-, felvidéki-, vak-, és rádiómisszió. Évente **országos missziói konzultációt tartunk**, de időnként külön is tartunk szakmai, lelki megbeszéléseket**. Így jött létre online értekezlet az alkoholbeteg-mentő szolgálat, a vakmisszió és a felvidéki misszió munkatársaival.**

**Média**

Írtam cikket többek között az Evangélikus Élet, Lelkipásztor, Erős vár (USA), Harangszó (Erdély) Református Felvidék újságokba. Különböző rádióknál és televízióknál voltam: Bonum TV, MERA, Pesti TV, Karc FM…

Naponta áhítat, vasárnaponként videós igehirdetés az interneten (Facebook, Youtube).

**Egyházi egyesületeinkkel munkakapcsolatban vagyunk:** EKE, EBBE, EKME, ZMC

**Felekezetközi** **munkánk –** Együttműködünk a következő szervezetekkel: Keresztyén Orvosok Magyarországi Társasága (KOMT), Nemzetközi Vezetőképző (GLS), Lepramisszió,Házas hétvége, Szentírás Szövetség, Válságterhességi Tanácsadó Központ, Apológia Alapítvány, EZAZANAP, Zsidók Jézusért, Szentírás Szövetség, Keresztyén Vezetők és Üzletemberek Társasága (KEVE),   Nyitott Szív Alapítvány, Kékkereszt Egyesület, Drogterápiás otthon - Ráckeresztúr

 A **MEÖT missziói bizottságában** is több jól működő programot szervezünk: missziói, lelkigondozói lelkészkonferencia, őszi missziói nap, imakörlevél.

A **Magyar Evangéliumi Szövetség (Aliansz)** szolgálata is erősíti egyházunkat, gyülekezeteinket a következő területeken: Balaton-NET, Házasság Hete, imahét, pásztorkörök, Válóháló, gyülekezetplántálás, „sáfárság”. Budapesten tizennégy éve működik egy pásztorkör. Havonta imádkozunk hazánkért, a városért, egyházainkért, 15-20 felekezet részvételével. Hangsúlyossá vált az elmúlt időkben az üldözött keresztyénekért való segítő szolgálat és a menekültmisszió.

+++++++++++++++++++++++++++++++++++++++++++++++++++++++++++++++++++

**Magyar Evangélikus Rádiómisszió**

**Állami rádió (Kossuth)**

A 30 perces Evangélikus félóra műsor interjúinkat időről időre közli rövidebb, öt perces változatban, Missziói percek rovatként.

**Helyi rádiók**

**A műsort sugárzó rádiók és az adásaink időpontjai:**

|  |  |
| --- | --- |
| **Civil Rádió online**egyórás műsorpáratlan hét vasárnap 8.00 ismétlés: aznap 23.00 és páros héten vasárnap 8.00 és 23.00 www.civilradio.hu **Sola rádió – FM 101,6**Budapest*félórás műsorok:*vasárnap: 16.25, ismétlés: csütörtök: 10.30korábbi műsoraink ismétlése hétfőtől péntekig: 10.30, 24.00*egyórás műsor:*csütörtök: 15.05https://solaradio.hu**Credo Evangélikus Rádió – FM 98,8**Szombathely szombat 8.00ismétlés: szerda: 19.00[www.credoradio.hu/credo/elo-adas](http://www.credoradio.hu/credo/elo-adas)**Szarvas vételkörzetében:****Rádió Szarvas – 105,4 MHz**vasárnap: 16:00, ismétlés: szerdán 18:00 http://radioszarvas.hu | **Szt. István Rádió**Vételkörzete Észak-Kelet Magyarország, az alábbi sugárzási központokkal:Eger – FM 91,8Encs – FM 95,4Gyöngyös – FM 102,2Miskolc – 95,1Sátoraljaújhely – FM 90,6Hatvan – FM 94,0Tokaj – FM 101,8Törökszentmiklós – FM 96,4 páratlan hét szombat 15.30 (*Ökumené* c. műsorban)www.szentistvanradio.hu**Agnus Rádió – FM 88,3**Kolozsvár és környéke péntek 12.25 (magyarországi idő szerint: 11.25)agnusradio.ro**A következő rádiókon alkalmi módon:****Európa Rádió,** Észak-Magyarország[www.euradio.hu](http://www.euradio.hu/)**Patria Rádió,** Pozsonyhttps://patria.rtvs.sk**Kossuth Rádió** – FM 107,8 kéthetente hétfő 13.30 óra; *Missziói percek* rovat |

A Lélekhangolót a rádiók honlapján keresztül online is hallgathatják az érdeklődők.

A rádióműsorban elhangzó beszélgetések, egyéb felvételek a honlapunkon is meghallgathatók: **misszio.lutheran.hu – rádió menü/interjúk**

2021-ben 6 műsorainkat folyamatosan sugárzó rádiós partnerünk volt. 30 és 60 perces *Lélekhangoló* c. műsorokat küldtünk számukra heti, illetve kétheti rendszerességgel, és ezek ismétlésben is elhangoztak a hét további napjain.

A **Szent István Rádió** 9 magyar városban, különböző frekvenciákon sugározza műsorait, lefedve egész Észak-Kelet-Magyarországot. A határon túl, Szlovákiában és Ukrajnában is fogható a rádió.

A további rádiók műsorszórási területei a budapesti, szombathelyi, szarvasi és a kolozsvári agglomerációt fedik le (Sola Rádió és Civil Rádió, Credo Rádió, Rádió Szarvas és Agnus Rádió).

A Budapesten fogható, mindenféle felekezet hívei között egyre ismertebb és kedveltebb **Sola Rádión** minden nap szól a Lélekhangoló fél-, illetve egyórás változatban, korábbi adásokat is folyamatosan ismételve.

A 25 évig Budapest vonzáskörzetében működő **Civil Rádió** 2020 januárjától nem rendelkezik saját frekvenciával, hanem az internetre költözött át. A rádióval, annak szerkesztői közösségével folyamatos a munkakapcsolatunk. Közvetlenebb még a kapcsolatunk a **Credo** és **Szarvas** evangélikus rádiókkal.

2021-ben 41 félórás és 23 egyórás új műsor készült. Heti műsorunk 11 alkalommal ismétlésként hangzott el a rádiókon, döntően a nyári időszakban.

Közreműködő szerkesztők és riporterek voltak az elmúlt évben: Szeverényi János, Erdészné Kárpáti Judit, Horváth-Bolla Zsuzsanna, Győri András Timótheus, Pusztai Krisztina, Hulej Enikő, Stibrányiné Harmati Dóra, Kulcsár Tibor. Rendelkezésünkre bocsátott felvételeket a Sola Rádió, az evangelikus.hu, a Zákeus Média Centrum, a Credo Rádió és a MERA rádió, amelyekkel folyamatos munkakapcsolatot ápolunk.

A Híd magazinban rendszeresen megjelentetünk rádiómissziónkkal és a partnereinkkel kapcsolatos írásokat (lsd. körkérdés a médiamisszióról, Híd, 2021/IV. szám).

Az interjúk készítése nyomán új kapcsolatok alakulnak, ismeretségek szövődnek, régiek erősödnek meg keresztyén testvéreinkkel, gyülekezetekkel, missziói szervezetekkel. Több különböző rádióval élénkült meg a közös munka, és folyik tárgyalás az együttműködésről. A rádiómisszió vezetőjét, Szeverényi Jánost többféle médiumba hívták interjúra, ahol a szolgálatunkról is szólhatott.

**Híd magazin, könyv, CD**

Negyedévente háromezer kétszáz példányban jelent meg a Híd evangélikus missziói magazin.

Számos, a Lélekhangoló rádióműsorban elhangzott interjú a Hídban is megjelenik, egyéb rádiómissziós információkkal együtt.

2021-ben jelent meg a Missziói Központ kiadásában Szeverényi János áhítatos könyve *Szólj, Uram!* címmel.

Kiadóként közreműködtünk Szluka Lydia énekművész, kántor CD-lemezének megjelentetésében, amely *Ha fájdalmam őszinte, hiszem, Téged dicsér* címmel 15 Evangélikus énekeskönyvi éneket tartalmaz.

**Szolgálatunk az interneten**

**Honlapunkat** folyamatosan frissítjük, és mindennaposan használjuk híreink, írott, hang- és képanyagaink megosztására. Letölthetők innen a műsorainkban elhangzó interjúk, jegyzetek, áhítatok és igehirdetések. Átveszik, letöltik felvételeinket rádiók és használják gyülekezetek is munkájukban (más felekezetek is).

Hívogatunk különböző missziói programokra, közzéteszünk híreket, cikkeket, az alkalmakról készített fényképes beszámolókat, a Híd magazin korábbi számait és más kiadványainkat.

A nyári konferenciáink és az őszi, Deák téri országos evangelizációk hanganyagai is letölthetők, meghallgathatók a honlapon 2007-ig visszamenően.

Számos különleges felvétel, illetve írott anyag található az *igehirdetések, előadások* és a *régi felvételek* alatt magyar és külföldi lelkészek, misszióban tevékenykedő testvéreink szolgálatairól (pl. Túrmezei Erzsébet, Gáncs Aladár, Ungár Aladár, Bolla Árpád, Gyökössy Endre, dr. Muntág Andor, John Stott, Nicky Cruz, Ulrich Parzany, Erlo Stegen, Johannes Reimer). Archív CD-sorozatunk felvételei is megtalálhatók a honlapon számos korábbi evangélikus lelkészelődünk igeszolgálataival (köztük: Ordass Lajos, Győri József, Sréter Ferenc, Ferenczy Zoltán).

Az elmúlt évben feltöltöttük, elérhetővé tettük a *kiadványok* menü alatt a Missziói Központ kiadásában megjelent igehirdetési, szentírási, verses, zenei és egyéb CD-lemezek hanganyagait is.

A [*http://misszio.lutheran.hu*](http://misszio.lutheran.hu) látogatóinak száma 2021-ben átlagosan napi 40-50 fő volt. Oldalmegtekintések száma: 34 200. Új látogató: 84%, visszatérő látogató: 16%. A böngészők 75,5%-a magyarországi volt. Ezután az Egyesült Államok, Románia, Németország, Indonézia és Kína honlaplátogatói voltak a legtöbben. Összességében 50, a világ minden részén található országból böngészték a honlapot.

*Szeverényi János honlapjának* (szeverenyijanos.hu) az elmúlt teljes évet tekintve átlagosan napi 4-5 látogatója volt. A látogatók Magyarországon kívül 10 különböző országból keresték fel a honlapot. Az oldalról 388 letöltés történt. Személyes Facebook-oldalán és YouTube-csatornáján a missziói szolgálatunk részeként napi áhítatokat, illetve hetente igehirdetéseket oszt meg, nagy nézettséggel.

A Missziói Központ **Facebook-oldalán** folyamatosan hirdetjük heti rádióműsorainkat. A Credo Rádióval és a Rádió Szarvassal közösen készített napi áhítatfelvételek kisvideói is megosztásra kerülnek itt. (Készült az Örömhír c. kiadvány áhítataiból. Szerk.: Galambos Ádám. Ezeket naponta több alkalommal leadják a Credo Rádión, a Sola Rádión és a Rádió Szarvasban.)

Megjelennek igei gondolatok, áhítatok, léleképítő olvasni-, néznivalók is Facebook-oldalunkon. Megosztjuk az általunk szervezett és egyéb országos missziói alkalmak, rendezvények hirdetéseit. Keresztyén missziói célú szervezetek szolgálatainak, programjainak Facebookon, illetve honlapunkon való meghirdetésével is szolgálni szeretnénk az evangélium terjedését.

Elindítottuk a Missziói Központ **YouTube-csatornáját** is, és terveink között szerepel további, a médiamisszió felé elmozdulást jelentő, újfajta médiafelületek és lehetőségek használatának bevezetése is.

**Munkatársak**

Erdészné Kárpáti Judit (rádiós szerkesztés, szöveggondozás, egyebek)

Szeverényi Jánosné (szöveggondozás, rovatok vezetése, ügyintézés, egyebek)

Pénztáros: Karelné Máté Orsolya

Könyvelő: Koltai Katalin

+++++++++++++++++++++++++++++++++++++++++++++++++++++++++++++++++++

**Előzetes a 2022. év missziói programjaiból**

* **március 23.**  Missziói konzultáció – Piliscsaba
* **május 13–15.** Evangelizációs és missziói gyülekezetimunkatárs-képzés – Piliscsaba
* **május 21.** Városmissziói nap – Hatvan
* **június 20–24.** Ökumenikus missziói lelkészi, munkatársi konferencia – Révfülöp
* **július 3–6.** AzEvangélikus Missziói Központ nyári konferenciája – Piliscsaba
* **június 19-**23. Vaktábor- Piliscsaba
* **július 23.** Ez az a nap! – Budapest, Puskás Stadion
* **augusztus 17–21.** BalatonNET evangéliumi találkozó – Balatonszemes
* **szeptember 9–11.** Evangelizációs és missziói gyülekezetimunkatárs-képzés – Nyírség
* **szeptember 24.** EPOT
* **október 8.** Országos evangelizáció – Budapest, Deák tér
* **október 9.** Missziói nap a Magyarországi Egyházak Ökumenikus Tanácsa missziói bizottságának szervezésében
* **Alkoholbeteg-mentó** gyógyító hét ősszel - Piliscsaba

+++++++++++++++++++++++++++++++++++++++++++++++++++++++++++++++++++